กระทรวงพาณิชย์ ผนึกกำลังหน่วยงานพันธมิตรเดินหน้าปราบปรามนอมินีอย่างจริงจัง
กระทรวงพาณิชย์ ผนึกกำลังหน่วยงานพันธมิตรเดินหน้าปราบปรามนอมินีอย่างจริงจัง เน้นเป้าหมาย 5 กลุ่มธุรกิจ พร้อมกำหนดลงพื้นที่ 9 จังหวัดท่องเที่ยวสำคัญของประเทศ หวั่นส่งผลกระทบเศรษฐกิจและภาพลักษณ์ของประเทศ เบื้องต้น ภูเก็ต และเชียงใหม่ ยังไม่พบการกระทำที่เข้าข่ายนอมินีนายวุฒิไกร ลีวีระพันธุ์ อธิบดีกรมพัฒนาธุรกิจการค้า กระทรวงพาณิชย์ เปิดเผยว่า กรมฯ ร่วมมือกับกรมการท่องเที่ยว กรมสอบสวนคดีพิเศษ (DSI) และตำรวจท่องเที่ยว สนธิกำลังลงพื้นที่ตรวจสอบธุรกิจที่อาจมีความเชื่อมโยงกับชาวต่างชาติในการใช้คนไทยเป็นตัวแทนอำพราง หรือนอมินี โดยปี 2562 ได้บูรณาการข้อมูลและกำหนดกลุ่มธุรกิจเป้าหมายลงตรวจสอบในพื้นที่จังหวัดเป้าหมายจำนวน 5 กลุ่มธุรกิจ ประกอบด้วย ธุรกิจท่องเที่ยวและเกี่ยวเนื่องกับท่องเที่ยว  ธุรกิจค้าที่ดิน อสังหาริมทรัพย์ การถือครองอสังหาริมทรัพย์  ธุรกิจที่เกี่ยวข้องกับการเกษตร  ธุรกิจขนส่งสินค้า และธุรกิจโฆษณา จากการดำเนินการตั้งแต่เดือนพฤศจิกายน 2561 จนถึงปัจจุบัน ดำเนินการไปแล้วทั้งสิ้น จำนวน 4 จังหวัดที่เป็นแหล่งท่องเที่ยวสำคัญและมีชาวต่างชาตินิยมลงทุนประกอบธุรกิจ ได้แก่ ภูเก็ต เชียงใหม่ สุราษฎร์ธานี(เกาะสมุย) และกระบี่ โดยผลการตรวจสอบเบื้องต้นพบว่า จังหวัดภูเก็ตและเชียงใหม่ ยังไม่พบการกระทำผิดที่เข้าข่ายนอมินี แต่มีนิติบุคคลที่ฝ่าฝืนไม่ปฏิบัติตามหนังสือเรียกให้จัดส่งเอกสารฯ จำนวน 24 ราย จึงได้ดำเนินคดีฐานฝ่าฝืนไม่ส่งเอกสารตามที่เรียกตรวจสอบตาม พ.ร.บ.การบัญชี พ.ศ.2543 โดยมีโทษจำคุกไม่เกิน 1 เดือน ปรับไม่เกิน 2,000 บาท หรือทั้งจำทั้งปรับ และได้ทำการหมายเหตุในหนังสือรับรองว่า “นิติบุคคลนี้ไม่จัดส่งบัญชี และ/หรือไม่ชี้แจงการจัดทำบัญชีรอบปีบัญชี 2560 โปรดใช้ความระมัดระวังในการทำนิติกรรม” สำหรับจังหวัดสุราษฎร์ธานี (เกาะสมุย) และกระบี่ เจ้าหน้าที่อยู่ระหว่างดำเนินการตรวจสอบเอกสารเชิงลึก คาดว่าจะได้ผลการตรวจสอบเร็วๆ นี้นอกจากนี้ กรมฯยังอยู่ในระหว่างการลงพื้นที่จังหวัดชลบุรี เพื่อตรวจสอบนอมินีและมีแผนที่จะลงตรวจสอบอีก 4 จังหวัด ได้แก่ จังหวัดตราด (เกาะช้าง) กรุงเทพมหานคร ประจวบคีรีขันธ์ และเพชรบุรี ซึ่งหากตรวจสอบพบการกระทำผิดจะส่งดำเนินคดี เพื่อปราบปรามไม่ให้มีการใช้ตัวแทนอำพรางและอาจลงพื้นที่เดิมซ้ำหรือพื้นที่อื่นๆ เพิ่มเติมหากพบว่ามีข้อมูลผู้ประกอบธุรกิจที่เข้าข่ายเป็นนอมินี พร้อมเตือนคนไทยที่ให้ความช่วยเหลือ สนับสนุน หรือถือหุ้นแทนคนต่างด้าว เพื่อให้คนต่างด้าวสามารถประกอบธุรกิจโดยหลีกเลี่ยงหรือฝ่าฝืนกฎหมาย ทั้งนี้ คนต่างด้าวที่ให้คนไทยถือหุ้นแทน รวมทั้งกรรมการบริษัทจะต้องรับโดยมีความผิดโทษจำคุกไม่เกิน 3 ปี หรือปรับตั้งแต่ 100,000 - 1,000,000 บาท หรือทั้งจำทั้งปรับ และโทษปรับรายวันวันละ 10,000 - 50,000 บาท จนกว่าจะเลิกฝ่าฝืน